b'\n_START_ARTICLE_\nBrandenburgi v\xc3\xa4rav\n_START_PARAGRAPH_\nBrandenburgi v\xc3\xa4rav (saksa keeles Brandenburger Tor) on v\xc3\xb5iduv\xc3\xa4rav Saksamaa Liitvabariigi pealinna Berliini keskses Mitte rajoonis Dorotheenstadti linnaosas Pariisi v\xc3\xa4ljakul. V\xc3\xa4ravast ida poole kulgeb Unter den Linden, l\xc3\xa4\xc3\xa4ne poole 17. Juuni t\xc3\xa4nav. V\xc3\xa4rava k\xc3\xb5rvale j\xc3\xa4\xc3\xa4vad l\xc3\xa4\xc3\xa4ne pool 18. M\xc3\xa4rtsi v\xc3\xa4ljak ja ida pool Pariisi v\xc3\xa4ljak.\n_START_SECTION_\nAjalugu\n_START_PARAGRAPH_\nBrandenburgi margi ja Berliini linna vaheline l\xc3\xa4\xc3\xa4nev\xc3\xa4rav ehitati aastatel 1788\xe2\x80\x931791 Preisi kuninga Friedrich Wilhelm II k\xc3\xa4sul. Klassitsistliku dekoratiivv\xc3\xa4rava arhitekt ja ehitusmeister oli Carl Gotthard Langhans. Viitena Saksa-Rooma riigile kroonib v\xc3\xa4ravat skulptuur, mis kujutab kvadriigal saabuvat v\xc3\xb5idujumalannat Victoriat.\n_START_SECTION_\nL\xc3\xa4\xc3\xa4ne- ja Ida-Berliini vahel\n_START_PARAGRAPH_\nBrandenburgi v\xc3\xa4rav oli natsionaalsotsialistliku Saksamaa kapituleerumise j\xc3\xa4rel Teises maailmas\xc3\xb5jas liitlasv\xc3\xa4gede poolt sektoriteks jagatud L\xc3\xa4\xc3\xa4ne- ja Ida-Berliini piiri\xc3\xbcletuskoht kuni Berliini m\xc3\xbc\xc3\xbcri ehitamiseni 1961. aastal.\n_START_SECTION_\nT\xc3\xa4nap\xc3\xa4ev\n_START_PARAGRAPH_\nV\xc3\xa4rav on kujunenud Berliini ja kogu Saksamaa rahvuslikuks s\xc3\xbcmboliks. V\xc3\xa4ravat on kujutatud ka Saksamaa Liitvabariigi 10-, 20- ja 50-sendistel eurom\xc3\xbcntidel. Brandenburgi v\xc3\xa4rav on Berliini maratoni traditsiooniline stardi- ja fini\xc5\xa1ipaik.'